|  |  |
| --- | --- |
| Европейски парламент  2019-2024 | EP logo RGB_Mute |

{LIBE}Комисия по граждански свободи, правосъдие и вътрешни работи

<NoDocSe>2020/2717(RSP)</NoDocSe>

<Date>...</Date>

<TitreType>ПРОЕКТ НА ПРЕДЛОЖЕНИЕ ЗА РЕЗОЛЮЦИЯ</TitreType>

<TitreSuite>за приключване на разисквания по изявление на Комисията</TitreSuite>

<TitreRecueil>внесен съгласно член 132, параграф 2 от Правилника за дейността</TitreRecueil>

<Titre>относно доклада на Комисията за оценка на изпълнението на Общия регламент относно защитата на данните две години след неговото прилагане</Titre>

<DocRef>(2020/2717(RSP))</DocRef>

<RepeatBlock-By><Depute>Хуан Фернандо Лопес Агилар</Depute>

<Commission>{LIBE}от името на комисията по граждански свободи, правосъдие и вътрешни работи</Commission>

</RepeatBlock-By>

B9‑0000/2020

Резолюция на Европейския парламент относно доклада на Комисията за оценка на изпълнението на Общия регламент относно защитата на данните две години след неговото прилагане

(2020/2717(RSP))

*Европейският парламент*,

– като взе предвид Регламент (ЕС) 2016/679 на Европейския парламент и на Съвета от 24 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/EО (Общ регламент относно защитата на данните)[[1]](#footnote-1),

– като взе предвид изявлението на Комисията от 24 юни 2020 г. относно съобщението на Комисията до Европейския парламент и Съвета относно защитата на данните като стълб на оправомощаването на гражданите и на подхода на ЕС по отношение на цифровия преход – две години от прилагането на Общия регламент относно защитата на данните[[2]](#footnote-2),

– като взе предвид съобщението на Комисията от 24 юни 2020 г. до Европейския парламент и Съвета относно защитата на данните като стълб на оправомощаването на гражданите и на подхода на ЕС по отношение на цифровия преход – две години от прилагането на Общия регламент относно защитата на данните[[3]](#footnote-3),

– като взе предвид член 132, параграф 2 от своя Правилник за дейността,

– като взе предвид предложението за резолюция на комисията по граждански свободи, правосъдие и вътрешни работи,

А. като има предвид, че Общият регламент относно защитата на данните се прилага от 25 май 2018 г.; като има предвид, че с изключение на Словения всички държави членки приеха ново законодателство или адаптираха националното си законодателство за защита на данните;

Б. като има предвид, че от началото на прилагането на Общия регламент относно защитата на данните надзорните органи отчитат значително увеличение на броя на жалбите; като има предвид, че това показва, че субектите на данни са запознати по-добре с правата си и искат да защитят личните си данни в съответствие с Общия регламент относно защитата на данните; като има предвид, че това показва също, че продължават да се извършват голям брой незаконни операции по обработване на данни;

***ОБЩИ ЗАБЕЛЕЖКИ***

1. приветства факта, че Общият регламент относно защитата на данните се наложи като общ стандарт в областта на защитата на личните данни и допринася за сближаването при разработването на норми; приветства факта, че Общият регламент относно защитата на данните постави ЕС на челно място в международните разисквания относно защитата на данните и че редица трети държави съгласуваха своето законодателство в областта на защитата на данните с Общия регламент относно защитата на данните;

2. заключава, че две години след като започна прилагането на Общия регламент относно защитата на данните той се оценява като цялостно успешен, и изразява съгласие с Европейската комисия, че на този етап не е необходимо да се актуализира или преразглежда законодателството;

3. потвърждава, че през следващите години трябва да продължи да се поставя акцент върху подобряването на изпълнението и върху действията за укрепване на Общия регламент относно защитата на данните;

4. потвърждава необходимостта от стабилно и ефективно прилагане на Общия регламент относно защитата на данните по отношение на големите цифрови платформи и интегрираните дружества, включително в области като онлайн рекламата и микротаргетирането;

***ПРАВНО ОСНОВАНИЕ ЗА ОБРАБОТВАНЕТО***

5. припомня, че от началото на прилагането на Общия регламент относно защитата на данните „съгласие“ означава всяко свободно изразено, конкретно, информирано и недвусмислено указание за волята на субекта на данните, и подчертава, че това се отнася и за Директивата за правото на неприкосновеност на личния живот и електронни комуникации; отбелязва, че въвеждането на валидно съгласие продължава да бъде възпрепятствано от използването на „неясни модели“, проследяването за търговски цели и други неетични практики; изразява загриженост, че физическите лица често са подложени на икономически натиск да дадат съгласие в замяна на отстъпки или други търговски оферти или са принудени да дадат съгласие поради поставянето на достъпа до услуга в зависимост от обвързващи разпоредби, в нарушение на член 7 от Общия регламент относно защитата на данните;

***ПРАВА НА СУБЕКТИТЕ НА ДАННИ***

6. подчертава, че е необходимо да се улесни упражняването на правата на личността, уредени в Общия регламент относно защитата на данните, като преносимостта на данните или правата в контекста на автоматизираното обработване, включително профилирането; призовава Европейския комитет по защита на данните да изготви допълнителни насоки относно автоматизираното вземане на решения;

***МАЛКИ ПРЕДПРИЯТИЯ И ОРГАНИЗАЦИИ***

7. отбелязва, че някои заинтересовани страни съобщават, че прилагането на Общия регламент относно защитата на данните е трудно, особено за малките и средните предприятия (МСП);

8. посочва, че не следва да има дерогация за МСП; призовава Европейския комитет по защита на данните да осигури практически инструменти за улесняване на прилагането на Общия регламент относно защитата на данните от страна на МСП с нискорискови дейности по обработване на данни;

***ПРИЛАГАНЕ***

9. изразява загриженост във връзка с неравномерното прилагане на Общия регламент относно защитата на данните от страна на националните органи за защита на данните;

10. отбелязва, че от началото на прилагането на Общия регламент относно защитата на данните, въпреки че бяха наложени значителни глоби в няколко случая на сериозни нарушения, възможностите, предлагани в това отношение от Общия регламент относно защитата на данните, далеч не бяха използвани в пълна степен и имаше противоречия в строгостта на санкциите, прилагани в държавите членки;

11. изразява загриженост във връзка с продължителността на разследването на случаи от страна на някои органи за защита на данните и свързаното с това неблагоприятно въздействие върху ефективното прилагане и върху доверието на гражданите; настоятелно призовава органите за защита на данните да ускорят вземането на решения по случаите и да използват всички механизми, които им предоставя Общият регламент относно защитата на данните, включително прибягване до временно или окончателно ограничаване или забрана за обработване;

12. изразява съжаление, че органите за защита на данните на 21 държави членки изрично са заявили, че не разполагат с достатъчно човешки, технически и финансови ресурси, за да изпълняват ефективно своите задачи и да упражняват правомощията си; настоятелно призовава Европейската комисия да предприеме подходящи мерки, включително чрез незабавно започване на производства за установяване на неизпълнение на задължения срещу държавите членки, които не са изпълнили това задължение;

13. изразява съжаление, че по отношение на колективната защита по-голямата част от държавите членки решиха да не прилагат член 80, параграф 2 от Общия регламент относно защитата на данните; призовава всички държави членки да се възползват от член 80, параграф 2;

***СЪТРУДНИЧЕСТВО И СЪГЛАСУВАНОСТ***

14. посочва, че слабото прилагане е особено очевидно при трансграничните жалби, тоест по отношение на механизмите за сътрудничество и съгласуваност; призовава Европейския комитет по защита на данните да увеличи усилията си за обезпечаване на правилното прилагане на членове 60 и 63 от Общия регламент относно защитата на данните и да използва процедурата по спешност съгласно член 66 от Общия регламент относно защитата на данните;

15. констатира несъответствия между националните насоки и насоките на Европейския комитет по защита на данните;

16. призовава всички държави членки да предвидят специфична подкрепа за субектите на данни или за представляващите ги организации, когато са страна по трансгранични жалби; посочва, че високите процедурни разходи, свързани с упражняването на правата на субектите на данни, могат да имат възпиращо действие; призовава държавите членки да ограничат тези разходи в националните си административно-процесуални закони;

***РАЗПОКЪСАНОСТ НА ПРИЛАГАНЕТО НА ОБЩИЯ РЕГЛАМЕНТ ОТНОСНО ЗАЩИТАТА НА ДАННИТЕ***

17. наблюдава известна степен на разпокъсаност, която се дължи най-вече на широкото използване на факултативни клаузи за спецификация; изразява загриженост, че действието на Общия регламент относно защитата на данните е възпрепятствано от начина, по който държавите членки прилагат тези дерогации по отношение на спецификациите (напр. възрастта на децата при даване на съгласие);

***ЗАЩИТА НА ДАННИТЕ НА ЕТАПА НА ПРОЕКТИРАНЕТО***

18. призовава надзорните органи да направят оценка на прилагането на член 25 относно защитата на данните на етапа на проектирането и по подразбиране, по-специално с оглед на прилагането на принципите на свеждане на данните до минимум и на ограничаване в рамките на целта, в съответствие с насоките на Европейския комитет по защита на данните;

***НАСОКИ***

19. призовава Европейския комитет по защита на данните да разработи стандарти и насоки, които помагат за практическото прилагане на изискванията за защита на данните, наред с другото за оценките на въздействието върху защитата на данните (член 35), информацията, предоставяна на субектите на данни (членове 12, 13 и 14), упражняването на правата на субектите на данни (членове 15 – 18, 20 и 21) и регистрите на дейностите по обработване (член 30);

***МЕЖДУНАРОДНИ ПОТОЦИ ОТ ЛИЧНИ ДАННИ И СЪТРУДНИЧЕСТВО***

20. подчертава, че е важно да се създадат условия за свободното движение на лични данни на международно равнище, без да се понижава нивото на защита, обезпечавано от Общия регламент относно защитата на данните; подкрепя практиката на Европейската комисия да разглежда защитата на данните и потоците от лични данни отделно от търговските споразумения;

21. подчертава, че решенията относно адекватното ниво на защита не следва да бъдат политически, а правни решения;

22. призовава Европейската комисия да публикува набора от критерии, използвани за определяне на това дали се счита, че дадена трета държава предоставя ниво на защита, което „по същество е равностойно“ на нивото на защита в ЕС, особено по отношение на достъпа до средства за правна защита и достъпа на правителствата до данните;

23. отново заявява, че програмите за масово наблюдение, които обхващат събирането на масиви от данни, възпрепятстват решенията за адекватност на защитата;

24. призовава органите за защита на данните систематично да оценяват дали правилата за защита на данните се прилагат на практика в третите държави, в съответствие със съдебната практика на Съда;

25. настоятелно призовава Комисията да публикува без ненужно забавяне своя преглед на решенията относно адекватното ниво на защита, приети съгласно Директивата от 1995 г.;

***БЪДЕЩО ЗАКОНОДАТЕЛСТВО НА СЪЮЗА***

26. припомня на Комисията нейното задължение да гарантира, че мерките, които ще бъдат представени в предстоящите законодателни предложения, по-специално относно управлението на данните, законодателния акт за данните, законодателния акт за цифровите услуги, изкуствения интелект, са в съответствие с Регламент (ЕС) 2016/679 (Общия регламент относно защитата на данните) и Директива (ЕС) 2016/680;

***Регламент за неприкосновеността на личния живот и електронните съобщения***

27. изразява дълбока загриженост във връзка с неприлагането на Директивата за правото на неприкосновеност на личния живот и електронни комуникации от страна на държавите членки с оглед на промените, въведени с Общия регламент относно защитата на данните; призовава Комисията да ускори изготвянето на своята оценка и да започне производства за установяване на неизпълнение на задължения срещу държавите членки, които не са приложили правилно Директивата за правото на неприкосновеност на личния живот и електронни комуникации;

28. възлага на своя председател да предаде настоящата резолюция на Комисията, Европейския съвет, правителствата и националните парламенти, Европейския комитет по защита на данните и Европейския надзорен орган по защита на данните.

1. ОВ L 119, 4.5.2016 г., стр. 1 – 88. [↑](#footnote-ref-1)
2. COM(2020)0264, 24.6.2020 г. [↑](#footnote-ref-2)
3. COM(2020)0264, 24.6.2020 г. [↑](#footnote-ref-3)